Id-diskors tal-għerf L-għerf ifaħħar lilu nnifsu, u jiftaħar f'nofs il-poplu tiegħu. Jiftaħ fommu fil-ġemgħa tal-Għoli, u jiftaħar quddiem qawwietu. "Jien ħriġt minn fomm l-Għoli u għattejt l-art bħan-nida. Tellajt fl-għoli l-għarix tiegħi, u t-tron tiegħi kien kolonna sħab. Waħdi dort id-dawra ta' fuq is-smewwiet, u mxejt f'qiegħ l-abbiss. Ħadt f'idejja mewġ il-baħar u l-art kollha, u kull poplu u ġens. Fost dawn kollha fittixt fejn nistrieħ u f'art min immur noqgħod. Imbagħad il-Ħallieq ta' kollox tani ordni, u dak li ħalaqni għażel post għall-għarix tiegħi, u qalli: "Tella' l-għarix tiegħek f'Ġakobb, u iret sehmek f'Iżrael." Qabel kull żmien, fil-bidu, ħalaqni, u sal-aħħar taż-żmien ma niġix nieqes. Għamiltha ta' qaddej quddiemu fl-Għarix Imqaddes, u hekk tqigħedt fis-sod f'Sijon. Hekk ukoll qegħedni nistrieħ fil-belt maħbuba, u s-setgħa tiegħi kienet fuq Ġerusalemm. U xenxilt għeruqi f'poplu ta' ġieħ, f'sehem il-Mulej, fil-wirt tiegħu. Għolejt bħal ċedru tal-Libanu, u bħal ċipressa fuq l-għoljiet tal-Ħermon. Għolejt bħal palma f'Għajn-geddi, u bħal xtieli tal-ward f'Ġeriko; bħal żebbuġa l-ġmiel tagħha f'wita, u bħal dolf għolejt. Bħall-kannella u l-akaċja rmejt il-fwejjaħ, bħall-mirra mill-aħjar sawwabt il-fwieħa, bħall-galbanu, l-oniċi u l-istoraċ, u bħad-duħħan tal-inċens fl-għarix. Jien bħal terebint frixt il-friegħi tiegħi, u l-friegħi tiegħi huma friegħi ta' min jagħtihom ġieħ u jitgħaxxaq bihom. Jien bħal dielja tarmi żahar li jiġbdek, u n-nwar tiegħu jagħmel frott ta' glorja u ġid. Jien omm l-imħabba safja, il-biża' u l-għerf u t-tama qaddisa. Ersqu lejja intom li tixtiquni, u mtlew bil-frott tiegħi. Għax tifkirti oħla mill-għasel, u sehmi minn xehda għasel. Min jiekol minni jieħdu l-ġuħ għal aktar, u min jixrob minni jieħdu l-għatx għal aktar. Min jisma' minni ma jkollux għax jistħi, u dawk li jaħdmu bija ma jidinbux. L-għerf u l-Liġi Dan kollu hu ktieb il-patt ta' Alla l-Għoli, il-Liġi li ordnalna nħarsu Mosè, il-wirt tal-ġemgħat ta' Ġakobb. Tiqafx tissaħħaħ fil-Mulej; ingħaqad miegħu biex jagħtik is-saħħa; il-Mulej li jista' kollox, hu waħdu Alla, u m'hemmx salvatur ħliefu. Tfawwar il-bniedem bl-għerf bħall-Pison , jew bħat-Tigri f'jiem il-frott tal-bikri. Timlieh bid-dehen bħall-Ewfrat, u bħall-Ġordan f'jiem il-ħsad. It-tagħlim jagħmlu jiddi bħad-dawl, u bħall-Giħon f'jiem ġbir il-frott. Kif l-ewwel bniedem ma kienx jafha sewwa, hekk ukoll l-aħħar wieħed ma fehemhiex għalkollox, għax ħsibijietha kotrana iktar mill-baħar, u fehmietha iktar fondi mill-abbiss. L-awtur U jien bħal kanal ħiereġ minn xmara, u bħal mogħdija ilma dieħla fi ġnien. Għedt: "Insaqqi l-masġar tiegħi, u nisqi kull roqgħa fil-ġnien tiegħi," u ara, il-kanal tiegħi sar xmara, u x-xmara tiegħi saret baħar. It-tagħlim għad nagħmlu jiddi daqs it-tbexbix, u nwassallu 'l bogħod id-dawl tiegħu. It-tagħlim għad insawbu bħal profezija, u nħallih għal kull nisel tul iż-żminijiet. Araw li ma tħabatx għalija biss, imma għal kull min ifittex it-tagħlim.